Flamenco

**Flamenco** (spanischi Uusprooch: ) isch d Bezäichnig für e Grubbe vo Lieder und Dänz us Andalusie, aber o us anderne spanische Piet, wie d Farruca us Galizie. Er zaichnet isch uus dör heftige, liideschaftliche Tanz und düstere, melanchgolische Gsang. S wichtigst Musiginstrument vom Flamenco isch d Gitarre. D Terminologii vom Flamenco underschaidet sich zom Tail vo de andere spanische Musig und vili Uusdrügg stamed usem andalusische Tielekt. Sit 2010 ghört dr Flamenco zum Immaterielle Kulturerb vo dr Menschhäit.

## Uursprung
De Flamenco isch starch mit moderne Mythe verbunde. So werd i de Populärliteratur, aber o i villne Fachbüecher gschribe, as de Flamenco vo de spanische Zigüüner, de Gitanos, abstammi, mengisch au as er di maurischi Musig fortsetzi; sogär spanischi Jude wered bimüet. Chorz, ales Minderhaite, wo vo de katholische Cherche und vo de spanische Machthaber underdruggt wore sind. Asigi romantischi Mythe, wo em Flamenco zom "Exootische par excellence" verchlääred und urchigi Authentizität ufebischwööret, wered biwusst ufrecht erhalte, well sich dodemit guets Kapitaal useschloo loot. 

Entstande isch de Flamenco abem uusgeende 18. Joorhundert, vor alem i de Städt Sevilla und Cadiz und er het us de traditionelle andalusische Volksmusig gschöpft. D Gitanos hend dodebii e gwüssi Role gspillt, vor alem aber Bruefsmusiger, wo de Stil nodisnoo witerentwigglet hett, bis er di bikannti Form agnoo hett. Wie aber di andalusischi prä-Flamencomusig entstanden isch und weli Worzle si hett, cha wösseschaftlich nöd eruiert were.

## de Name
D Herkunft vom Name Flamenco isch nöd ganz chlar und s gitt vili faltschi Etymologie. D commnis opinio vo de Forschig isch, as s spanische Wort *flamenco*, wo uursprüngli »flämisch« maint, mit de Zitt sini Bidüttig gänderet hett, nämmli vom semantische Wortfeld, "flämisch, fremdländisch" zo "frömd, uuffällig, abartig". Da Wort hett denn o die früene Vertreter und Ahänger vo de noie Musigszene i de andalusische Vorstädt chöne bizaichne und isch im End uf de Musigstill öbertrait und iigengt wore. Anderi Erchläärige, as de Name »Flamingo« bidütti, well d Chlaider vo de Tänzerine as bunt saiet, oder vo latiinisch *flama* »Flamme« (spanisch: *llama*) chöm, well de Tanz ase füürig sai, paased nume oberflächlich. En Ablaitig us arabisch *fellah menguh* »arme Buur« isch sproochlich und sachlich schlichtweg faltsch.

## Bistandtail vom Flamenco
Im Flamenco wird gsunge (*cante*), Instrumänt wärde gspiilt (*toque*), bsundrigs d Gitarre (*guitarra flamenca*) und danzt (*baile*). Charakteristisch für d Muusig si metrischi Grundmuster (*compás*) und ass d Melodik und d Harmonik hüfig modal gänderet wärde. 

* S Gitarrespiil (*toque*) isch vor alem wichtig bi de Biglaitig vo Gsäng. S Gittarespiil hett sich im Lauf vo de Flamencogschicht immer mee entwicklet und hütt sind Gitarresoli zimmli verbraitet und biliebt, uursprüngli isch d Gitarre nume e Biglaitinstrument vom Gsang und Tanz gsii. Anderi wichtigi Musiginstrument vom Flamenco sind d Giige, und d Kastagnette (*castañuelas*).
* De Gsang (*cante*) isch düster und schwermüetig und singt vo unendlichem Laid, oder wie de Sänger Manuel Torre gsait hett: »De gueti Gsang macht nöd fröölich; er schmerzt!«.
* De Tanz (*baile*) isch zom Tail recht heftig, d Mane und d Fraue tanzed nöd direkt mitenand. D Biwegige vo de Fraue sind waicher, chönd au zom lasziife naige, d Biwegige vo den Mane chönd recht zaggig und kantig sii.
* Zuerüef (*jaleos*) und rhythmischi Understützig chömed usem Publikum oder vo de *jaleadores" ("Zuerüeffer") und sind en Antwort uf de Gsang und en Uufforderig a d Musiker. De bkianntist Zueruef usem Flamenco isch *¡olé!*. Dezue chunnt Chlatsche (*palmas*), Fingerschnalze (*pitos*) und schloo mit Tanzstögg (*'batónes').

## Musikalischi Äigeschafte
### D Metrik, d Rhythmik, s Tempo
Dr metrische Struktur vo de *Palos*, de dradizionelle musikalische Forme vom Flamenco, säit mä *compás*. Si cha in dr Notazion im 12/8-, im 3/4- bzw. 6/8- oder im 4/4- bzw. 2/4-Takt daargstellt wärde. E Hufe Palos gseen in dere Daarstellug wie alternierendi Taktarte (compás alterno) us, wo e 6/8- und e 3/4-Takt abwäggsle. Eso entstöön charakteristischi Betoonigsmuster, wie z.&nbsp;B. daas vo dr Soleá:

Dr Flamenco cha *acompasado* (öbbe: „in Takt brocht“) usgfüert wärde, d.&nbsp;h. rhüthmisch determiniert, oder *libre* (frei). S Tempo vom ene Stück wariiert zwüsche 80 (z. B. *Tientos*) und 230 (z. B. *Bulerías*) Viertel-Note bro Minute.

### D Tonalidäät, d Melodik und d Harmonik

E Hufe *Palos* stöön im sogenannte *modo dórico*, wo mä nit mit em dorische Modus vo de Chilledoonarte sött verwäggsle. Si Naame chunnt vo dr antike griechische Doonart mit däm Naame und entspricht öbbe dr Doonart, wo mä hüte as phrygisch bezäichnet. Usserdäm chömme Moll (*modo menor*) und Dur (*modo mayor*) as Doonarte vor. Harmonisch wird vilmol die sogenannti Andalusischi Kadänz verwändet.

## Stiilrichtige
De Flamenco setzt sich us villne verschidnige Musigstill (*palo*) zäme. Es gitt bsunders schwermüetigei *palos*, wie d Siguiriyas und d Soleares, mittelmässig schwermüetige, wie d Malagueñas und Fandangos, und liechti, wo gär is frööliche in gönd, wie d Alegrías oder Sevillanas.

## Sänger
Äine vo de berüemtiste Flamenco-Sänger isch dr Camarón de la Isla (1950-1992, bekannt as El Camarón), wo s Album *Soy gitano* von em vo alle Flamenco Album am mäiste verchauft worde isch. Anderi bedütendi Sänger, wo dr Flamenco im 20. Joorhundert brägt häi, si dr Antonio Mairena (1909-1983), dr Enrique Morente (1942-2010)  und d Fernanda de Utrera (1923-2006) gsi. Zu de bekannte Sänger hützudags ghööre d Estrella Morente, d Niña Pastori und d Pastora Soler.


File:Castelucho.jpg|Claudio Castelucho, Flamenco
File:Theatre Flamenco Work Sample.webm|Theatre Flamenco Work Sample
File:Baile andaluz 1893 José Villegas Cordero.jpg|José Villegas Cordero, Andalusische Danz
File:Sargent John Singer Spanish Dancer.jpg|John Singer Sargent, Spanischi Dänzere


## Litratuur
* 
* 
* 
* 
* 
* 
* 
* 
* 

## Fuessnoote


## Weblingg

* El Compás Flamenco: A Phylogenetic Analysis – Mathematische Strukturanalyse der Flamenco-Metrik von J. Miguel Díaz-Báñez, Giovanna Farigu, Francisco Gómez et al. (2004), PDF-Datei (160 kB, englisch)
* Guía Telemática del Flamenco: Relación de Palos – Umfangreiche Dokumentation fast aller Flamenco-Gesänge mit Erläuterungen (mehrsprachig) und Tondateien im mp3-Format (Stand 10-07-2008: 77 Palos, 119 Estilos)